कक्राझार , 8 जानुवारीः दुलाराय बड'लेन्ड आरिमु आफादआ बावैसो गोदानै दाफुंजानाय बि टि आर सरकारखौ गोसो गोजोनै बरायदों । आरिमु आफादआ गांसे रादाब बिबुंसारनि गेजेरजों फोरमायहरदोंदि , गिबियाव दुलाराय आरिमु आफादनि जानानै गोदान बोसोर 2021 इं माइथायनि गाहाम हामब्लायनायखौ बयनिसिमबो बाउहरनायजों लोगोसे खुलुमनायखौ जासिहरदों । मख'नो गोनांदि , हारिमुआ हारिनि सिनस्रि , आरिमुआ हारिमुजों खाथि सोमोन्दो दं हिसाबै हारिमु सिबिनायनि नोजोरजों आरिमु आयदाखौबो फेहेरनाय आरो फोजौखांनायनि असिलायै गुबुन गुबुन फसंथानाव सोसन्नायखौ बिथा खालामनानै महरगिरिफोरखौ मान होनायनि गेजेरजों दुलाराय बड'लेन्ड आरिमु आफादआ गोदान सरकारखौ थांनाय 6 जानुवारी , 2021 अक्टखालि बि टि सि सेक्रेटारियेटआव थांनानै आफादनि आफादगिरि , नेहाथारिजों लोगोसे बिबानाव थानाय गासै सा 7 सोद्रोमाफोरा मान बिलाइ , आफादनि गांसे संबिजितलाइ , गोसोखां बिलाइ आरो आरिमुगिरि बिक्रम नार्जारिनि सुजुनाय गांसे ग्रापिक प्रिन्टजों बरायनाय जायो होन्नानै दुलाराय बड'लेन्ड आरिमु आफादआ रादाब बिबुसारनि गेजेरजों फोरमायहरदों । 
दुलाराय बड'लेण्ड आरिमु आफादआ गोदान सरकारखौ बरायदों